Rudolf Dilong

Rudolf Dilong (* 1. august 1905, Trstená – † 7. apríl 1986, Pittsburgh) bol slovenský básnik katolíckej moderny, katolícky kňaz, člen františkánskeho rádu.

 Životopis 
Po maturite sa Rudolf Dilong stal mníchom františkánskej rehole. V mladosti sa stal jeho blízkym priateľom aj básnik Štefan Atila Brezány, s ktorým Dilong udržoval sporadický písomný kontakt aj počas neskoršej emigrácie. Pôsobil v Kremnici, Hlohovci, Malackách. Po absolvovaní štúdia katolíckej teológie ho v roku 1929 vysvätili za kňaza. Niekoľko rokov pôsobil ako stredoškolský profesor náboženstva. Po vypuknutí 2. svetovej vojny narukoval ako vojenský kňaz do armády. V roku 1936 sa na besede v malackom hostinci Bersón zoznámil so židovskou poetkou Valériou Reiszovou, ktorú ochránil pred deportáciou do koncentračného tábora a s ktorou splodil v roku 1942 Dagmar. Valéria konvertovala na katolicizmus pred 15. marcom 1939. Po Dilongovej emigrácii sa vydala za Jozefa Krivdu. Dcéra Dagmar sa vydala za Jozefa Kota a narodila sa im jediná Dilongova vnučka, spisovateľka Denisa Fulmeková. V roku 2016 napísala o vzťahu svojich starých rodičov román Konvália.

V roku 1945 odišiel Dilong do emigrácie. Najskôr sa usadil v Ríme, v roku 1947 odišiel do Argentíny, kde najskôr pôsobil ako kňaz slovenských vysťahovalcov v Buenos Aires. Redigoval periodikum Slovenské zvesti. Od roku 1965 žil v kláštore v Pittsburghu v USA. Tu pracoval ako redaktor Listov sv. Františka. Pracoval aj ako funkcionár Svetového kongresu Slovákov. V roku 1969 navštívil Slovensko a mal v pláne zostať tu. Existuje niekoľko verzií, prečo tak neurobil. Podľa J. Rydla to má na svedomí Ladislav Novomeský. Dilong dostal od literárnych kritikov mnoho prívlastkov – utajený mních, knieža básnikov, básnik uštipnutý slobodou, básnik stratenej slovenskej slobody. Bol považovaný za básnika-búrliváka. Zomrel v Pittsburgu v Spojených štátoch 7. apríla 1986. Je pochovaný na pôde františkánskeho kláštora Sedembolestnej Panny Márie vo Valparaise, v štáte Indiana (USA).

 Tvorba 
Dilong sa svojou tvorbou radí medzi najvýznamnejších a najplodnejších autorov katolíckej moderny. Venoval sa najmä písaniu poézie, no i dráme. Bol tiež zakladateľom časopisu Postup. Svoje diela umiestňoval do vidieckeho prostredia, venoval sa témam detstva a často opisoval svoju rodnú Oravu, čo mu poskytovalo vítané útočište a stabilitu najmä v období 2. svetovej vojny. Napísal viac než 100 diel, pričom mnohé z nich zhoreli počas požiaru kláštora v Argentíne.

 Dielo 

 Lyrika 
 1931 – Budúci ľudia
 1932 – Slávne na holiach
 1933 – Dýchajte, lazy!, charakteristické mladosťou, vitalizmom
 1933 – Roky pod slnkom, venované 1100. výročiu vysvätenia Pribinovho chrámu v Nitre
 1934 – Hviezdy a smútok. Trnava: Literárna družina postup, 1934. 76 s. (Knižku tlačili kníhtlačiari Kryl a Scotti v Novom Jičíne na Morave. Postup knihu vydal ako 8. zväzok svojej Edície, ktorú viedli R. Dilong a A. Brezány a ktorá mala svoje nakladateľstvo u Františka Urbánka v Trnave. Vyšlo v 500 exemplároch. Obálku, kresbu a úpravu robil Rudolf Fábry).
 1935 – Mladý svadobník, po Uťatých rukách od Rudolfa Fabryho to je druhá surrealistická zbierka básní
 1935 – Helena nosí ľaliu. Trnava: Urbánek a spol., 1935. 61 s. (Kniha vyšla v úprave M. Štetinu v 1000 exemplároch ako 7. zväzok edície Prameň, ktorú viedol K. Čulen).
 1936 – Mladý svadobník
 1938 – Ja, svätý František
 1939 – Gardisti, na stráž!
 1939 – Mesto s ružou. Modra: Teodor Mesík, 1939. 57 s. (Vyšlo ako 1. zväzok edície Lýra. Obálku navrhol J. Chovan, graficky upravil J. Stanko, náklad 1000 výtlačkov).
 1939 – Honolulu, pieseň labute
 1941 – Konvália. Turčiansky Sv. Martin: Matica slovenská, 1941. 69 s. (Kniha vyšla ako 74 zväzok edície Knižnice Slovenských pohľadov, redigoval Stanislav Mečiar, na obálke participoval Jozef Cincík). V roku 1944 vyšlo druhé vydanie Konválie (Turčiansky Sv. Martin: Matica slovenská 1944. 69 s.)
 1941 – Nevolaj, nevolaj
 1941 – Somnambul. Bratislava: FKM Bratislava, 1941. 44 s. (Kniha bola vytlačená u G. Teslíka v Skalici).
 1942 – Hanička intímna charakteristika, venoval ju mŕtvej sestre (18)
 1942 – Vojna
 1944 – Plač
 1945 – Moja krv
 1948 – Vlasť volá
 1950 – Diaľky bez domova
 1954 – Balady
 1954 – Za svetlom
 1953 – Na vrchu nádeje
 1956 – Stopy v ohni
 1959 – V záblesku vekov
 1961 – Dotyk s večnosťou
 1965 – Brehy slobody
 1966 – Na hrudách času
 1967 – Pod krížom ( V roku 1971 vyšla v preklade M. Tyborovej pod názvom WITH CHRIST IN PASSION)
 1969 – Minúty zeme
 1970 – Kde holub doletí
 1972 – Hladný vetrík
 1973 – Rozprávka má krídla. Zürich : Poľana, 1973. 93 s.
 1973 – Švih
 1973 – Pokora vína
 1975 – Chodníky
 1975 – Kde človek kladie semiačko. Rím: Slovenský ústav svätého Cyrila a Metoda, 1975. 98 s. (Knižka vyšla ako 22. zväzok edície Lýra, zredigoval ju Gorazd Zvonický).
 1976 – Oči nám horia. Rím: Slovenský ústav svätého Cyrila a Metoda, 1976. 62 s. (Knižka vyšla ako 24. zväzok edície Lýra, zredigoval ju Gorazd Zvonický).
 1976 – Čo vietor nepovie. Cambridge: Priatelia Dobrej knihy, 1976. 63 s. (Obálku navrhol Tibor Kovalik).
 1983 – S fakľou v ruke. Cambridge: Priatelia Dobrej knihy, 1983. 86 s. ISBN 0-920150-91-8.
 1992 – Pod krížom. Bratislava: Serafín, 1992. 67 s. ISBN 80-85310-16-3. (Vydanie druhé, v Serafíne prvé – predtým vyšlo v Ríme 1967)
 Stretnutie s Františkom
 Stretol som Boha
 Stretnutie s človekom
 Prekliati za humnami

 Výrez z básní 
1970 – Matka celá krásna

2002 – Hviezdy a smútok: Literárne dielo I. Bratislava: Petrus, 2002. 302 s. ISBN 80-88939-48-8. (Edične pripravil a úvod i poznámky napísal Július Pašteka, ilustrovala U. Zmetáková, jazyková redaktorka Š. Medvecká, dizajn P. Brunovský).

2002 – Cesty a stesky: Literárne dielo II. Bratislava: Petrus, 2002. 264 s. ISBN 80-88939-80-X. (Edične pripravil a úvod i poznámky napísal Július Pašteka, ilustrovala U. Zmetáková, jazyková redaktorka Š. Medvecká, dizajn P. Brunovský).

2002 – Pieseň lásky: Literárne dielo III. Bratislava: Petrus, 2002. 277 s. ISBN 80-88939-49-6. (Edične pripravil a úvod i poznámky napísal Július Pašteka, ilustrovala U. Zmetáková, jazyková redaktorka Š. Medvecká, dizajn P. Brunovský).

 Epika 
 1943 – Zakliata mladosť. Bratislava: Scarabeus, 1943. 71 s. (Obálku a kresby vytvoril Ladislav Guderna. Kniha má memoárový charakter).
 1951 – Bez matky
 1951 – Cesty vyhnanca (cestopisná próza)
 1953 – Pieseň lásky (román)
 1956 – Golgota (legendové útvary)
 1964 – Agónia veku (román)
 1971 – Ponúkam chlieb so soľou. Cambridge: Dobrá kniha, 1971. (text je v slovenskom i anglickom jazyku)
 1973 – Pokora vína. Rím: Slovenský ústav svätého Cyrila a Metoda v Ríme, 1973. 96 s. (Sú to epické básne. Kniha vyšla ako 18. zväzok edície Lýra, zredigoval ju Gorazd Zvonický, graficky upravil a ilustroval Valentín Srnák).
 1973 – Vidíte zrnko
 1976 – Stretával som ľudí a svet. Zürrich: Poľana, 1976. 93 s. (Kniha má memoárový charakter; obálku navrhol J. Mráz, graficky upravil J. Loydl).
 1982 – Ešte kvietok: Lyricko-epické meditácie. Rím: Slovenský ústav svätého Cyrila a Metoda v Ríme, 1982. 100 s. (Epické meditatívne básne. Kniha vyšla ako 34. zväzok edície Lýra, zredigoval ju Gorazd Zvonický
 1984 – Sväté rozjímanie. (V tiráži Rozjímaní (1992) je informácia, že prvé vydanie vyšlo v USA na 55. jubileum autorovho kňazstva, no v online katalógu SNK v Martine sa uvádza, že kniha vyšla v Nitre, vydal ju Slovák v Amerike v roku 1984).
 1992 – Rozjímania. Bratislava: Vydavateľstvo Serafín, 1992. 85 s. ISBN 80-85310-11-2. (epické básne; druhé vydanie, prvé v Serafíne, technický redaktor Jaroslav Kušnier; predhovor P. Fidél Ambróz Jurčovič, OFM, provincionál)
 2000 – Ruža menom Dagmar: Antiromán. Bratislava: Slovenský spisovateľ, 2000. 78 s. ISBN 80-220-1041-3. (Editorka a zodpovedná redaktorka Viera Prokešová).
 2001 – Mladosť z očistca. Bratislava: Petrus, 2001. 167 s. ISBN 80-88939-32-1. (Kniha vyšla ako II. zväzok edície Arcus, edične pripravila Dagmar Kotová, jazyková úprava Štefánia Medvecká, perokresby (autoportréty) sú Dilongove, edičná poznámka – J.K.).

 Dráma 
 1940 – Valin
 1947 – Padajúce svetlo
 1963 – Gorazd

 Ostatné diela 
 1933 – Antológia mladej slovenskej poézie (Z výberu autorov-katolíkov). Trnava: Spolok sv. Vojtecha, 1933. 291 s. (Zostavil R. Dilong, II. séria Dobrej knihy)
 1955 – Slovo Božie (nedeľné úvahy)
 1992 – Ja, Rudolf Dilong, trubadúr: Výber z exilovej tvorby Rudolfa Dilonga. Martin: Matica slovenská. 135 s. ISBN 80-7090-236-1. (Zostavil Peter Cabadaj, bibliografiu vytvoril Jozef M. Rydlo).

 Práce o Rudolfovi Dilongovi 
 1998 – KRUŽLIAK, Imrich. Rudolf Dilong: Honolulu, pieseň labute. Bratislava: Spolok slovenských spisovateľov, 1998. 94 s. ISBN 80-88735-89-0. (Edičnú poznámku i doslov napísal Imrich Kružliak, zodpovedná redaktorka Viera Prokešová).
 2009 – RYDLO, Jozef M. (zost.). Rudolf Dilong (1905 – 1986): Zborník o živote a diele k básnikovej storočnici. Bratislava: Libri historiae, 2009. 562 s. ISBN 978-80-89348-04-6.

 Referencie 

 Iné projekty 

 Externé odkazy 

 Životopis a diela R. Dilongana v zbierke Zlatý fond denníka SME
 Životopis R. Dilonga na frantiskani.sk
 Nepriznaná poetka Valéria Reiszová na malackepohlady.sk
 Bez neho by sme tu neboli – rozhovor so spisovateľkou Denisou Fulmekovou, vnučkou Rudolfa Dilonga v denníku Postoj (2017)

Kategória:Osobnosti z Trstenej
Kategória:Slovenskí spisovatelia
Kategória:Slovenskí básnici
Kategória:Slovenskí dramatici
Kategória:Slovenskí rímskokatolícki kňazi
Kategória:Katolícka moderna
Kategória:Slovenskí emigranti a exulanti
Kategória:Slovenskí františkáni